Komisijos reglamentas (EB) Nr. 345/97
1997 m. vasario 26 d.
iš dalies keičiantis Reglamento (EEB) Nr. 207/93, apibrėžiančio Tarybos reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų VI priedo turinį ir nustatančio išsamias šio reglamento 5 straipsnio 4 dalies nuostatų įgyvendinimo taisykles, 3 straipsnį
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1] su paskutiniais pakeitimais, padarytais Komisijos reglamentu (EB) Nr. 418/96 [2], ypač į jo 5 straipsnio 3 dalies b punktą, 4 straipsnį, 5a straipsnio b punktą ir 7 straipsnį,
kadangi Tarybos reglamente (EB) Nr. 1935/95 [3] numatyta, kad Reglamento (EEB) Nr. 2092/91 5 straipsnio 3 dalyje ir 5a straipsnyje numatytoms kategorijoms žemės ūkio kilmės sudedamosios dalys, pagamintos ne pagal 6 straipsnyje nustatytas taisykles arba neimportuotos iš trečiųjų šalių pagal 11 straipsnyje nustatytą tvarką, turi būti įtrauktos į VI priedo C skirsnį arba jas turi laikinai leisti naudoti valstybė narė;
kadangi Komisijos reglamento (EEB) Nr. 207/93 [4] 3 straipsnyje nustatyta tvarka turi būti tikslinama, atsižvelgiant į įgytą patirtį ir į tam tikrų ekologiškai pagamintų žemės ūkio kilmės sudedamųjų dalių pasiūlos Bendrijos rinkoje pokyčius;
kadangi šiame reglamente nustatytos priemonės atitinka Reglamento (EEB) Nr. 2092/91 14 straipsnyje nurodyto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 207/93 3 straipsnis pakeičiamas taip:
"3 straipsnis
1. Kol žemės ūkio kilmės sudedamoji dalis neįtraukta į Reglamento (EEB) Nr. 2092/91 VI priedo C skirsnį, ji gali būti naudojama atsižvelgiant į Reglamento 5 straipsnio 3 dalies b punkte ir 5a straipsnio b punkte numatytą leidžiančią nukrypti nuostatą, jeigu:
a) ūkio subjektas pateikė valstybės narės kompetentingai institucijai visus būtinus įrodymus, patvirtinančius, kad atitinkama sudedamoji dalis tenkina 5 straipsnio 4 dalies sąlygas; ir
b) valstybės narės kompetentinga institucija pagal 5 straipsnio 4 dalyje nustatytus reikalavimus išdavė laikiną leidimą naudoti tokią sudedamąją dalį ne ilgiau kaip trijų mėnesių laikotarpiu, po to, kai buvo patikrinta, kad ūkio subjektas pasinaudojo visais reikalingais ryšiais su kitais Bendrijos tiekėjais ir nerado reikiamos sudedamosios dalies, atitinkančios būtinus kokybės reikalavimus; valstybės narės gali pratęsti kiekvieną iš šių leidimų daugiausia tris kartus po septynis mėnesius.
2. Jei suteikiamas 1 dalyje nurodytas leidimas, valstybė narė kitoms valstybėms narėms ir Komisijai nedelsdama pateikia šią informaciją:
a) leidimo suteikimo datą;
b) atitinkamos žemės ūkio kilmės sudedamosios dalies pavadinimą ir, jei būtina, tikslų jos aprašymą ir kokybės reikalavimus;
c) reikalingą kiekį ir jo pagrįstumą;
d) numatomą stygiaus priežastį ir trukmę;
e) datą, kada valstybė narė siunčia šį pranešimą kitoms valstybėms narėms ir Komisijai;
f) galutinę datą, iki kurios valstybės narės ir (arba) Komisija gali pateikti savo pastabas, kuri negali būti ankstesnė nei 30 dienų po e punkte nurodyto pranešimo dienos.
3. Jei per 30 dienų nuo pranešimo valstybės narės pateikta informacija Komisijai ir leidimą išdavusiai valstybei narei rodo, kad stygiaus laikotarpiu atsargų yra, valstybė narė svarsto, ar suteiktą leidimą panaikinti, ar sutrumpinti jo galiojimo laiką, per 15 dienų nuo tokios informacijos gavimo dienos informuoja Komisiją bei kitas valstybes nares apie priemones, kurių ji ėmėsi.
4. Pratęsus leidimą, kaip nurodyta 1 dalies b punkte, taikomos 2 ir 3 dalyse nustatytos procedūros.
5. Valstybei narei paprašius arba Komisijos iniciatyva klausimas teikiamas nagrinėti Reglamento 14 straipsnyje nurodytam komitetui. Laikantis 14 straipsnyje nustatytos tvarko,s gali būti nuspręsta leidimą panaikinti arba pakeisti jo galiojimo trukmę, arba, kai tinka, įtraukti sudedamąją dalį į VI priedo C skirsnį."
2 straipsnis
Šis reglamentas įsigalioja trisdešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. vasario 26 d.